## Marciano Gómez anuncia la licitació del nou CSI Vinaròs II a l’octubre i un nou edifici de Salut Mental amb heliport

*** El conseller assenyala que es durà a terme l’ampliació de l’Hospital Comarcal de Vinaròs, que tindrà 18 consultes externes més i un quiròfan per a cirurgia major ambulatòria
* El CSI Vinaròs II disposarà de Punt d’Atenció Continuada, Medicina de Família, Pediatria, Salut Mental, Oftalmologia i Traumatologia
* El conseller agraïx als professionals del Departament de Vinaròs “la labor que exercixen dia a dia per a oferir la millor atenció sanitària”**

El conseller de Sanitat, Marciano Gómez, ha anunciat durant la seua visita a Vinaròs “la licitació el pròxim mes d’octubre del nou Centre Sanitari Integrat Vinaròs II, així com la construcció d’un nou edifici destinat a l’atenció a la salut mental, que comptarà amb un heliport”.

Gómez ha mantingut una reunió amb la gerent de l’Hospital Comarcal de Vinaròs, Ana Teijelo; amb caps de servici de l’hospital, així com el gerent de l’ASI de Castelló, Raúl Ferrando, als qui ha agraït l’esforç que estan duent a terme els professionals per a garantir una atenció de qualitat als ciutadans de Vinaròs, sobretot durant l’època estival.

Segons ha manifestat Marciano Gómez, “des de Sanitat donarem resposta a una demanda dels ciutadans de Vinaròs des de l’any 2017, que és la construcció del nou CSI Vinaròs II. Per això, estem treballant actualment en els plecs de licitació i la finalitat és que puga entrar en funcionament l’any 2026 o 2027”.

De fet, per a la construcció d’este nou centre sanitari, la Conselleria de Sanitat destinarà més de 9 milions d’euros fins al pròxim 2026, la qual cosa permetrà la posada en marxa del centre i millorar l’atenció sanitària en este departament de salut en incrementar els recursos assistencials.

En concret, el CSI Vinaròs II tindrà Punt d’Atenció Continuada, Àrea d’Extraccions i Tractaments, Medicina de Família, Pediatria, Salut Mental, i especialitats com ara Oftalmologia i Traumatologia.

Així mateix, Marciano Gómez ha anunciat la creació d’un nou edifici destinat a l’atenció de la salut mental en el marc del Pla de salut mental i addiccions posat en marxa per la Generalitat. “En estos moments s’està treballant en el pla funcional d’este nou centre per a dotar-lo dels recursos necessaris per a l’assistència a la salut mental. A més, està previst que en la coberta d’este edifici se situe un nou heliport”.

D’altra banda, la Conselleria de Sanitat durà a terme l’ampliació de l’Hospital Comarcal de Vinaròs, de manera que s’ampliarà el nombre de consultes externes en 18 més destinades a Traumatologia, Ginecologia i altres especialitats, així com la posada en marxa d’un nou quiròfan per a cirurgia major ambulatòria.

D’altra banda, tal com ha informat el conseller, “s’ha dut a terme una millora del monitoratge de l’UCI, els quiròfans i les urgències, amb la finalitat d’oferir més qualitat assistencial, que ha comptat amb una inversió de més de 600.000 euros”. En este sentit, el conseller ha recalcat que “incrementarem la dotació tecnològica de la imatge i estem en fase d’adquirir un ecocardiògraf d’última generació i un ecògraf per a les consultes ginecològiques”.

**Falta de professionals**

D’altra banda, el conseller ha mantingut una reunió amb l’equip directiu de Vinaròs per a analitzar les mesures que s’estan duent a terme en el Departament de Vinaròs, considerat com a àrea de difícil cobertura. Sobre este tema, ha mostrat el seu agraïment a “la labor que dia a dia estan exercint els professionals d’este departament, i més ara durant l’estiu, perquè els ciutadans de Vinaròs reben la millor atenció sanitària”.

En este sentit, ha recordat el problema de la falta de professionals, “i la inacció que ha mostrat la ministra de Sanitat, ja que no s’ha solucionat el tema dels MIR perquè acabaren abans i pogueren reforçar l’atenció sanitària a l’estiu”. Una qüestió que “hem estat insistint a la ministra des de fa mesos perquè ho resolguera”, ha matisat.

Així mateix, hi ha afegit que “si a este problema afegim la falta de facultatius també fomentada per l’absència d’agilitat en l’homologació de títols, que depén de la ministra Diana Morant, ens trobem amb 606 residents amb els quals no podem comptar i amb prop de 700 places pressupostades sense poder cobrir”.

En tot cas, tal com ha indicat Gómez, “malgrat tot això, s’està fent un gran esforç este estiu per a garantir la millor atenció sanitària. De fet, s’ha incrementat el pressupost als 80 milions d’euros, s’ha ampliat el període de vacacions dels professionals i s’han redistribuït horaris per a oferir la millor assistència sanitària”.

Fecha: 19/07/2024